Jeg vil stærkt anbefale alle at kontakte yousee skriftligt i stedet for pr. telefon, selvom de lægger så kraftigt op til det sidste. Nedenstående lange smøre illustrerer vist meget godt hvorfor...

12/9: Jeg ringer og meddeler yousee, at jeg skal flytte, og får som ventet at vide, at der er 30 dages opsigelse, så jeg vil være ude af det på den og den dato. Fint nok. Da min fraflytningsdato ligger indenfor de 30 dage, regner jeg - selvfølgelig - med at have både tv og internet så længe. 
Og bare for at gøre det klart: Jeg bliver ikke spurgt til flyttedato men får blot orientering om de 30 dage. 

14/9: Jeg har intet internet og ringer efter at have tjekket, der ikke skulle være driftsforstyrrelser, til yousee. Her får jeg at vide, at mit bredbånd og tv er sat til at ophøre pr. d.d. Hmm... Hvis jeg opsiger min lejlighed med 30 dages varsel, kan jeg da blive boende i den de 30 dage - jeg betaler jo for den i perioden. Opsiger jeg mit job med 30 dages varsel, forventes jeg da også at møde på arbejde - jeg får jo løn. Så hvorfor pokker lukkes der for noget i opsigelsesperioden? Man betaler jo stadig. Jeg blev IKKE gjort opmærksom på denne - højst usædvanlige - fortolkning af begrebet opsigelsesvarsel under samtalen den 12., herunder stillet det højrelevante spørgsmål: "Hvilken dato skal du flytte? - vi lukker nemlig for signalet, selvom du stadig betaler for varen."
Nå, ham, jeg taler med her ved første opkald den 14., sætter mig så på hold, taler med hvad, han kaldte helper-afdelingen, og vender tilbage med meddelelsen, at lukningen af både det ene og det andet nu er udskudt til min flyttedato, som vi nu - meget relevant - rent faktisk taler om, og at mit internet nu er aktivt igen (fjernsynet er endnu ikke nået at forsvinde).

14/9 - fort.: Da jeg efter flere timer fortsat ikke har adgang til mit netværk, ringer jeg igen til yousee. Først taler jeg med en i abonnement-afdelingen, der blot kan fortælle, at alt ser ud til at være aktivt. Det må jeg jo fastholde, ikke er tilfældet. Han stiller mig så videre til, hvad jeg formoder er teknisk afd. Her får jeg at vide, at ikke blot er mit gamle netværk ikke længere aktivt - det er slet ikke er muligt at genaktivere et netværk, når det først er lukket. Der kom med andre ord intet andet ud af dagens første samtale end nogle ændrede datoer på skærmen. Ham, jeg taler med nu, opretter dog netværk til mig (hvilket vel sådan set også er meget rimeligt, eftersom jeg stadig betaler for det), og han vil også sørge for - siger han, da han HAR oprettet netværket og uden at have præsenteret denne lille krølle for mig inden - at jeg selvfølgelig ikke kommer til at hænge på 6 måneders binding for oprettelse af nyt netværk. Abonnement/regnskabs-afd. er dog gået hjem for dagen, så han vil næste dag sørge for at bringe orden i sagerne og derpå telefonisk kontakte mig og bekræfte. 

15/9: Medarbejderen fra gårsdagens anden samtale ringer som aftalt og bekræfter ovenstående. Alt skulle således være i orden - jeg skulle have internet og tv til flyttedagen og ikke betale for mere eller længere, end jeg ellers skulle have gjort. 

15/9 - fort.: Da jeg ikke finder forløbet tilfredsstillende, skriver jeg en klage med gennemgang a la ovenstående til yousee. Jeg gør opmærksom på, at problemet (angiveligt...) er løst, og at der i højere grad er tale om en kritik, jeg håber, de vil tage til efterretning, end en egentlig klage. 

27/9: Jeg kontaktes telefonisk af yousee ang. min klage. 
Den korte version: De ser problemet og vil sørge for, jeg får de relevante beløb tilbage. 
Den lange: Medarbejderen fra anden samtale den 14. har IKKE klaret skærene... Jeg er blevet oprettet som ny kunde - med nyt kontonr. - og yousee har sendt mig en regning (på papir... til min gamle adresse...), som jeg senere denne dag modtager en kopi af pr. mail. Heraf fremgår det, at jeg ikke blot faktureres for nyt internet men også for ny tv-pakke (og altså dobbelt - for den periode, der overlapper med "den gamle konto"). Jeg får dog at vide, at jeg naturligvis ikke skal betale denne regning. Derudover får jeg info. om det beløb, jeg vil få refunderet på det gamle kontonr. (hvor jeg kompenseres lidt for miseren). Dog har man ikke været opmærksom på, at jeg er tilmeldt automatisk betaling, og at beløbet derfor er betydeligt større, end de lige havde regnet med. Men - "bare rolig" - får jeg at vide: selvfølgelig får jeg det korrekte beløb tilbage, og selvfølgelig skal jeg ikke betale førnævnte regning. 
- Og her er jeg da så glad for, at jeg skrev den klage, selvom den på dét tidspunkt blot var ment som en kritik. For det er klagen, yousee reagerer på her, og pga. dén, tingene nu skulle falde på plads.

Så... Nu (28/9) venter jeg på at modtage to kreditnotaer, der bekræfter dette. Men eftersom jeg ved samtlige telefonsamtaler er blevet forsikret om, at alt nu er i orden, og det så siden har vist sig ikke at være tilfældet, tør jeg ikke rigtig tro på noget endnu. 
(Man burde kunne oddse på det: Modtager jeg kreditnotaer? Eller modtager jeg fornyet regning inkl. rykkergebyr for ikke at betale regningen for den nye konto? Ja, undskyld yousee - men der er selvsagt ikke så meget tillid tilbage.)

Denne anmeldelse er:
1) Et forsøg på en gardering fra min side - en gennemgang af forløbet på skrift, nu endda i det offentlige rum - i fald man endnu endnu endnu engang ikke kan regne med den telefoniske tilkendegivelse af, at NU er tingene i orden. 
2) En opfordring til andre om fra start at tage den skriftlige vej, også selvom yousee opfordrer til, at man ringer (hvad hjælper det, når man ikke kan regne med det, der bliver sagt). 
3) En opfordring til yousee om at revidere deres fortolkning af begrebet opsigelsesperiode (opsiger jeg mit avisabonnement, modtager jeg da avisen, så længe jeg faktureres). 
4) En opfordring til yousee om at stramme op og få deres kundeservicemedarbejdere til rent faktisk at løse problemerne og ikke, groft sagt, bare sige, at de er løst (de har selvfølgelig nok været af den overbevisning, at de var det - men det hjælper jo ikke, hvis jeres system er så tungt, så den enkelte medarbejder ikke har kompetencen til at ændre i teknik/administration). 
5) Yousee - gå for alles skyld over til mere skriftlig kommunikation. Så har man i det mindste altid noget at kunne referere til, sort på hvidt. 

God arbejdsdag til alle yousee-medarbejdere.